BAGUIO CITY - Balligi a naispal ti maysa a 14 year old a kidnap victim kalpasan ti 51 nga aldaw a panakakawtibo daytoy iti alas kuatro trenta ti parbangon idi kalman.
Kasaruno daytoy ti impatungpal nga operasyon ti elite forces ti PNP Anti-kidnapping Group, Abra Police Provincial Office, Special Action Force ken Regional Intelligence Office 14 sadiay Brgy. Silet, San Juan, Abra.
Nangitunda daytoy iti panakaispal ti nasao a menor de edad a biktima ti panagkidnap ken ti panakapapatay dagiti tallo a kidnappers a nabigbig a da Ademar Hilario alyas Lando; Edison Salvador alyas Boyet kenni Edward Salvador alyas Mario.
Narekober met ti pulisya manipud iti ikot dagiti suspek ti maysa a caliber 9 mm pistol, maysa a caliber 38 revolver ken maysa nga ingram sub machine gun.
Maipalagip a kinutibo dagiti armado a lallaki i nasao a minor victim ken ti inana idi napalabas a december 28, 2014 sadiay Paniqui, Tarlac ngem napawayawayaan ti ina ti ubing idi february 9, 2015 ken nabilin daytoy a mangipaay iti kaskenan a gatad ti kwarta para iti panakawayawaya ti anakna a lalaki.
Bayat ti debriefing ti pulisya, nakaawatda ti impormasyon manipud iti nasao a lugar seknan iti presensiya dagiti mapagduaduaan a lallaki a nangitunda iti panakasarak ti lokasyon ti biktima.
Bayat ti operasyon, naaddaanda ti rinnupak a nangitunda iti panakapapatay dagiti suspek ken ti balligi a panakaispal ti biktima a dagus a naipasidong iti medical ken stress debriefing iti Abra Provincial Police Office.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn